CELEX: 52020PC0309
Language: hr
Date: 2020-07-13
Title: Prijedlog UREDBE EUROPSKOG PARLAMENTA I VIJEĆA o izmjeni Uredbe (EU) br. 514/2014 Europskog parlamenta i Vijeća u pogledu postupka opoziva

EUROPSKA KOMISIJA
            Bruxelles, 13.7.2020.
            COM(2020) 309 final
            2020/0140(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) br. 514/2014 Europskog parlamenta i Vijeća u pogledu postupka opoziva
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Izravni i neizravni učinci pandemije bolesti COVID-19 nastavljaju se povećavati u svim državama članicama. Trenutačna je situacija dosad nezabilježena i potrebne su mjere za potporu državama članicama u provedbi fondova. U tom pogledu trebalo bi osigurati potpunu primjenu pravila N + 2 kako bi se državama članicama dalo dovoljno vremena za provedbu dodijeljenih sredstava i prijavu rashoda Komisiji.
               
               
                  Točnije, kako bi se pravilom opoziva (N + 2) uzeo u obzir zahtjev za isplatu kojim se u cijelosti obuhvaća godina N + 2 koji su podnijele države članice, potrebno je uskladiti rok za opoziv s rokom za podnošenje računa.  
               
               
                  Osim toga, kako bi se osigurala dosljednost u pristupu opozivu i kako bi se državama članicama osiguralo razdoblje provedbe u skladu s pravilom N + 2, predlaže se usklađivanje opoziva dodatnih dodijeljenih sredstava za nacionalne programe u 2018. i 2019. s pravilima koja se primjenjuju na osnovnu dodjelu sredstava iz nacionalnih programa. 
               
            
            
               •Dosljednost s postojećim odredbama politike u tom području
            
            
               
                  Prijedlog je u skladu s općim pravnim okvirom utvrđenim za Fond za azil, migracije i integraciju i Fond za unutarnju sigurnost te je ograničen na ciljane izmjene Uredbe (EU) br. 514/2014. 
               
            
            
               •Dosljednost u odnosu na druge politike Unije
            
            
               
                  Prijedlog je ograničen na ciljane izmjene Uredbe (EU) br. 514/2014 i usklađen je s drugim politikama Unije.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Prijedlog se temelji na članku 78. stavku 2., članku 79. stavcima 2. i 4., članku 82. stavku 1., članku 84. i članku 87. stavku 2. Ugovora o funkcioniranju Europske unije (UFEU).
            
            
               Njime se usklađuju rokovi za zahtjeve za isplatu i opoziv te se prilagođava datum dodjele dodatnih sredstava u 2018. i 2019. koja su odobrena za rješavanje nepredviđenih potreba u područjima obuhvaćenima Fondom za azil, migracije i integraciju i Fondom za unutarnju sigurnost. 
            
            
               •Supsidijarnost 
            
            
               
                  Cilj je ovog prijedloga maksimalno povećati upotrebu fondova u rješavanju izravnih i neizravnih učinaka koji proizlaze iz dosad neviđene krize javnog zdravlja u kontekstu izbijanja bolesti COVID-19. 
               
            
            
               •Proporcionalnost
            
            
               
                  Prijedlog je ograničena i ciljana promjena koja ne prelazi ono što je potrebno za postizanje cilja osiguravanja da države članice mogu u najvećoj mogućoj mjeri iskoristiti dodijeljena sredstva kao odgovor na sveobuhvatnu javnozdravstvenu krizu koja bi mogla imati štetan učinak na područja obuhvaćena fondovima. 
               
            
            
               •Odabir instrumenta
            
         
         
            
               Uredba je primjeren instrument za uvođenje promjena potrebnih za prevladavanje izazova uzrokovanih dosad nezabilježenim okolnostima. 
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •  Ex post evaluacije/provjere primjerenosti postojećeg zakonodavstva
            
            
               nije primjenjivo
            
            
               •Savjetovanja s dionicima
            
            
               Nije bilo savjetovanja s vanjskim dionicima. Međutim, u prijedlogu se uzimaju u obzir pojašnjenja i savjeti nacionalnih tijela u vezi s mjerama koje su poduzela za svladavanje krize. 
            
            
               •  Prikupljanje i primjena stručnog znanja
            
            
               
                  nije primjenjivo
               
            
            
               •  Procjena učinka
            
            
               
                  Provedena je procjena učinka kako bi se pripremili prijedlozi za Uredbu (EU) br. 514/2014. Za te trenutačne ograničene i ciljane promjene nije potrebna zasebna procjena učinka.
               
            
            
               •  Primjerenost i pojednostavnjenje propisa
            
            
               
                  nije primjenjivo
               
            
            
               •  Temeljna prava
            
            
               
                  nije primjenjivo
               
            
            
               4.UTJECAJ NA PRORAČUN
            
            
               Predložene izmjene ne uključuju nikakve promjene godišnjih gornjih granica za preuzimanje obveza i plaćanja u višegodišnjem financijskom okviru. 
            
            
               5.DRUGI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               Provedba mjera pratit će se u okviru općih mehanizama utvrđenih u Uredbi (EU) br. 514/2014 koji se primjenjuju na opoziv.
            
            
               •Detaljno obrazloženje posebnih odredaba prijedloga
            
         
         
            
               Predlaže se izmjena Uredbe (EU) br. 514/2014 kako bi se osiguralo da se pri izračunu opoziva uzmu u obzir svi zahtjevi za isplatu koji obuhvaćaju godinu N + 2 koje je država članica podnijela u propisanim rokovima utvrđenima u članku 44. Uredbe (EU) br. 514/2014. Osim toga, predlaže se izmjena Uredbe (EU) br. 514/2014 kako bi se osiguralo da razdoblje provedbe iznosa koji odgovaraju dodatnim dodijeljenim sredstvima za nacionalne programe predviđenima u 2018. i 2019. bude usklađeno s razdobljem provedbe početne dodjele sredstava. Objema se izmjenama osigurava dosljednost među odredbama i ne dovodi u pitanje pravilo opoziva N + 2. 
            
            
               2020/0140 (COD)
            
            
               Prijedlog
            
            
               UREDBE EUROPSKOG PARLAMENTA I VIJEĆA
            
            
               o izmjeni Uredbe (EU) br. 514/2014 Europskog parlamenta i Vijeća u pogledu postupka opoziva
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 78. stavak 2., članak 79. stavke 2. i 4., članak 82. stavak 1., članak 84. i članak 87. stavak 2.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europskoga gospodarskog i socijalnog odbora
                  1
               ,
            
            
               uzimajući u obzir mišljenje Odbora regija
                  2
               , 
            
            
               u skladu s redovnim zakonodavnim postupkom,
            
            
               budući da:
            
            
               (1)Posljedice pandemije bolesti COVID-19 pogodile su države članice na dosad nezabilježen način. Pandemija utječe na migracije, sigurnost i upravljanje granicama u državama članicama, što pak pogoršava ozbiljan manjak likvidnosti s kojim se suočavaju države članice zbog iznenadnog i važnog povećanja javnih ulaganja potrebnih u mnogim sektorima. To je dovelo do izvanredne situacije na koju je potrebno odgovoriti posebnim mjerama.
            
            
               (2)Državama članicama potrebno je pružiti dodatnu fleksibilnost kako bi im se omogućilo da odgovore na ovu dosad nezabilježenu krizu jačanjem mogućnosti potpunog iskorištavanja raspoloživog razdoblja provedbe do zaključenja programa do 31. prosinca 2023. Kako bi se odgovorilo na tu potrebu, trebalo bi uskladiti rokove za opoziv i podnošenje zahtjeva za isplatu godišnjeg iznosa. Propisani rok za zahtjeve za isplatu godišnjeg iznosa jest 15. veljače, dok je prvotno predviđeni rok za opoziv bio 31. prosinca prethodne godine. Usklađivanjem oba roka na 15. veljače, zahtjev za isplatu godišnjeg iznosa koji je država članica podnijela 15. veljače uzet će se u obzir za potrebe opoziva. 
            
            
               (3)Kako bi se osiguralo da države članice mogu u potpunosti iskoristiti dodatna dodijeljena sredstva odobrena 2018. i 2019., trebalo bi prilagoditi godinu preuzimanja proračunske obveze. Ta dodatna dodijeljena sredstva uključena su u opći proračun Europske unije za financijske godine 2018. i 2019.
                  3
                te su potom dodijeljena nacionalnim programima kako je navedeno u članku 14. Uredbe (EU) br. 514/2014.  
            
            
               (4)Kako bi se državama članicama pružila pravna sigurnost u pogledu roka za opoziv, ova bi Uredba trebala stupiti na snagu sljedećeg dana od dana objave u Službenom listu Europske unije.
            
            
               (5)Uredbu (EU) br. 514/2014 trebalo bi stoga na odgovarajući način izmijeniti,
            
            
               DONIJELI SU OVU UREDBU:
            
            
               Članak 1. 
               
         
         
            
               U članku 50. Uredbe (EU) br. 514/2014 stavak 1. zamjenjuje se sljedećim:
            
            
               „1. Nacionalni programi dostavljaju se za postupak opoziva koji je uveden na temelju toga da se opozivaju iznosi povezani s preuzetom obvezom koji nisu obuhvaćeni početnim i godišnjim pretfinanciranjem iz članka 35. i zahtjev za isplatu do roka utvrđenog u članku 44. stavku 1. u godini koja slijedi nakon druge godine preuzimanja proračunske obveze. U svrhu opoziva odobrenih sredstava Komisija obračunava iznos dodavanjem jedne šestine godišnje proračunske obveze koja se odnosi na ukupni iznos doprinosa za 2014. godinu svakoj od proračunskih obveza za razdoblje 2015.–2020. godine. 
            
            
               U pogledu iznosa koji odgovaraju dodatnim sredstvima dodijeljenima nacionalnim programima u 2018., godina preuzimanja proračunske obveze jest 2019. U pogledu iznosa koji odgovaraju dodatnim sredstvima dodijeljenima nacionalnim programima u 2019., godina preuzimanja proračunske obveze jest 2020. ” 
            
            
               Članak 2.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            
            
               Sastavljeno u Bruxellesu,
            
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  
                        SL C , , str. .
               
               
                  
                     (2)
                  
                        SL C , , str. . 
               
               
                  
                     (3)
                  
                  
                        SL L 57., str. 317. i SL L 67, str. 318.